জামিন মিলতেই ফিট অ্যান্ড রিলিজড মদন মিত্র। শনিবার বিকেল সাড়ে চারটেয় জানা গিয়েছিল তাঁর জামিন পাওয়ার খবর। রবিবার দুপুর সাড়ে বারোটায় তড়িঘড়ি এসএসকেএম ছাড়লেন ডাকসাইটে মন্ত্রী। তিনশো পচিশদিন পর ফিরলেন ভবানীপুরে নিজের বাড়িতে।
 ওয়েব ডেস্ক: জামিন মিলতেই ফিট অ্যান্ড রিলিজড মদন মিত্র। শনিবার বিকেল সাড়ে চারটেয় জানা গিয়েছিল তাঁর জামিন পাওয়ার খবর। রবিবার দুপুর সাড়ে বারোটায় তড়িঘড়ি এসএসকেএম ছাড়লেন ডাকসাইটে মন্ত্রী। তিনশো পচিশদিন পর ফিরলেন ভবানীপুরে নিজের বাড়িতে। জামিন তো হল। কিন্তু অসুস্থ মন্ত্রী হাসপাতাল থেকে মুক্ত হবেন কবে? মদন মিত্র জামিন পাওয়ার পর থেকেই জোরাল হচ্ছিল জল্পনা। রবিবার দুপুরে এসএসকেএমে গিয়ে দেখা গেল, তত্‍পরতা তুঙ্গে। উডবার্ন ব্লকের সামনে থিকথিকে ভিড়। রেডি অ্যাম্বুল্যান্স। তিনশো পচিশ দিন পর বাড়ি আসছেন বাড়ির কর্তা। সেইমতো প্রস্তুতি ছিল তুঙ্গে। মন্ত্রীর ভবানীপুরের বাড়ি ঘিরে কড়া নিরাপত্তা। বাইরে হাজারখানেক কর্মী সমর্থকদের ভিড়।  কামারহাটি, বরানগর, বেলঘরিয়া, কালীঘাট, যাদবপুর, অনুগামীরা এসেছেন সব জায়গা থেকেই। অনেকের হাতে মন্ত্রীর প্রিয় মিষ্টির প্যাকেট।  কেমন আছেন?  প্রশ্ন শুনেই মদন মিত্রর  জবাব এই ম্যাচে সত্য জিতে গেল। এরপর বিপুল অনুগামীদের ভিড় ঠেলে বাড়ি ঢুকে যান মন্ত্রী।প্রথমেই ঠাকুরঘরে যান মদন। সেখানে প্রণাম সারেন । তারপর শুধুই পরিবারের লোকজনের সঙ্গে আড্ডা। নাতিকে কোলে নিয়ে খুনসুটি। বিছানায় পা ছড়িয়ে কোল বালিশে হেলান দিয়ে খোশগল্প। সেই আড্ডায় বাইরের কারও প্রবেশ ছিল না। বেলা বাড়তেই স্নান খাওয়া সেরে বিশ্রামে যান মন্ত্রী। অনেকদিন পর নিজের বাড়িতে।